ผช.ผบ.ตร.เป็นประธานประชุมเตรียมพร้อมการจัดงานพิธีมหามงคลบำเพ็ญพระราชกุศลฯ
วันนี้ (21 ก.ค.2561) เวลา 14.00 น. พล.ต.ท.มนู เมฆหมอก ผู้ช่วยผู้บัญชาการตำรวจแห่งชาติ ในฐานะ ผอ.กองอำนวยการร่วมฯ ประธานประชุมเตรียมความพร้อมการถวายความปลอดภัย การรักษาความปลอดภัย และการอำนวยความสะดวกด้านการจราจรการจัดงาน "พิธีมหามงคลบำเพ็ญพระราชกุศลอุทิศถวาย พระบาทสมเด็จพระปรมินทรมหาภูมิพลอดุลยเดช บรมนาถบพิตร และถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว ในวันเสาร์ที่ 21 ก.ค. 2561 เวลา 18.00 น. ณ พระลานพระราชวังดุสิต โดยมี พล.ต.ท.ไกรบุญ ทรวดทรง ผบช.สยศ.ตร. , พล.ต.ต.มนตรี ยิ้มแย้ม รอง ผบช.น. , พล.ต.ต.กิตติพันธุ์ จุนทการ ผบก.อก.บช.น. และผู้แทนหน่วยงานที่เกี่ยวข้องเข้าร่วมประชุม ณ ห้องประชุมปารุสกวัน 2 

ผู้ช่วยผู้บัญชาการตำรวจแห่งชาติ เปิดเผยว่า ในส่วนของการเตรียมการขณะนี้ทุกหน่วย ถือว่ามีความพร้อมเป็นอย่างมาก ทั้งด้านการจราจร การบริการประชาชน สายการแพทย์ฉุกเฉิน รถสาธารณะรับส่งประชาชนฟรี สถานที่จอดรถ โดยเฉพาะเรื่องของสภาพอากาศในพื้นที่ มีเต้นท์รองรับพื้นที่นั่งสวดมนต์ จัดเตรียมร่มกันฝนไว้ประจำทุกจุดคัดกรอง รวมถึงการบริการรถวิลแชร์ ทั้งนี้ พล.ต.ท.มนู ระบุ คาดการณ์ว่าจะมีประชาชนเข้าร่วมในการสวดมนต์ ประมาณ 8,000-10,000 คน

สำหรับด้านจราจร พ.ต.อ.ภูษิต วิเศษคามินทร์ รองผู้บังคับการตำรวจจราจร (กิจการพิเศษ) เปิดเผยว่า ที่จอดรถสำหรับรถยนต์ จอดได้ที่สนามม้านางเลิ้งและสวนสัตว์ดุสิต ส่วนด้านถนนอู่ทองในขอความร่วมมือสงวนไว้สำหรับผู้สูงอายุและผู้พิการ และจุดจอดรถจักรยานและรถจักรยานยนต์จอดในพื้นที่ถนนนครปฐม หน้าวัดเบญจมบพิตร

ขณะที่ขสมก.จัดรถโดยสาร 6 เส้นทาง ให้บริการฟรี  รถชัทเทิลบัส  สนามม้านางเลิ้ง-แยกพระรูป  ส่วนรถโดยสารเฉพาะกิจ หมอชิต-แยกอู่ทองใน, อนุสาวรีย์ชัย-แยกพระรูป, สนามหลวง-แยกพระรูป, หัวลำโพง-แยกพระรูป และวงเวียนใหญ่-แยกพระรูป

อย่างไรก็ตาม สำหรับประชาชนที่จะเดินทางมาร่วมพิธีขอให้พกบัตรประชาชนและขอความร่วมมือแต่งกายด้วยชุดสุภาพ